RAPPORT MILL-KUMMISSJONI LILL-PARLAMENT EWROPEW U LILL-KUNSILL Is-seba' rapport ta' progress dwar il-koeżjoni ekonomika, soċjali u territorjali /* KUMM/2011/0776 finali */





WERREJ 1. Introduzzjoni 3 2. Tkabbir intelliġenti 4 2.1. Edukazzjoni u taħriġ 4 2.2. Riċerka u innovazzjoni 5 2.3. Is-soċjetà diġitali 6 2.4. Bliet kreattivi: Ċentri ta’ innovazzjoni 7 3. Tkabbir sostenibbli 7 3.1. Ewropa li tuża r-riżorsi b'mod effiċjenti 8 3.2. Bliet sostenibbli 9 4. Tkabbir inklużiv 10 4.1. L-impjiegi 10 4.2. Il-faqar u l-esklużjoni 11 4.3. Bliet inklużivi: il-paradoss urban 12 5. Konklużjoni 13 RAPPORT MILL-KUMMISSJONI LILL-PARLAMENT EWROPEW U LILL-KUNSILL Is-seba' rapport ta' progress dwar il-koeżjoni ekonomika, soċjali u territorjali INTRODUZZJONI F'Ġunju 2010 l-Kunsill Ewropew approva l-Istrateġija Ewropa 2020, l-istrateġija tal-UE għal tkabbir intelliġenti, sostenibbli u inklużiv. L-awtoritajiet reġjonali u lokali jistgħu jagħtu kontribut importanti f’din l-istrateġija permezz ta’ azzjonijiet li jkunu jagħmlu parti mir-responsabilitajiet tagħhom. Dan huwa kruċjali b’mod partikolari fi Stati Membri iktar deċentralizzati jew federali. L-involviment tal-awtoritajiet reġjonali fil-politiki Ewropej jista’ jżid l-effiċjenza ta’ dawk il-politiki, kif intwera minn għadd ta’ studji reċenti[1]. L-użu ta’ metodu integrat, reġjonali jew skont il-lok, jista' jkun iktar effiċjenti għal politiki li jkollhom fatturi esterni prominenti u f’pajjiżi li jkollhom differenzi interni sostanzjali. Madankollu, metodu bħal dan jirrikjedi li jkun hemm kapaċità amministrattiva u istituzzjonali b’saħħitha u l-kundizzjonijiet it-tajba tal-qafas nazzjonali. Fil-ħames Rapport ta’ Koeżjoni[2], il-Kummissjoni pproponiet li ssaħħaħ iktar il-lat reġjonali u urban tal-politika ta’ koeżjoni u l-prinċipju ta’ sħubija tagħha. Id-dibattitu pubbliku li sar wara wera appoġġ ċar għal dawn it-tibdiliet[3]. Ir-regolamenti għall-perjodu 2014-2020 li l-Kummissjoni ressqet fis-6 ta' Ottubru 2011 juru kif se jiġu implimentati dawn it-tibdiliet[4]. Il-Politika ta’ Koeżjoni hija mekkaniżmu prinċipali li jagħti riżultati fl-istrateġija Ewropa 2020[5], bi tradizzjoni twila ta’ tfassil u implimentazzjoni ta’ programmi reġjonali u urbani integrati bi sħubija mal-awtoritajiet reġjonali u lokali, mal-partijiet ekonomiċi, mas-sħab soċjali u mas-soċjetà ċivili. Din tista’ tipprovdi lill-Ewropa 2020 bl-appoġġ attiv tal-awtoritajiet reġjonali u lokali, li għandha bżonn biex tirnexxi. Dan ir-rapport ta’ progress jevalwa kif, fil-kuntest tal-politika ta’ koeżjoni, ir-reġjuni u l-ibliet jistgħu jikkontribwixxu għal tliet tipi ta' tkabbir maħsubin fl-istrateġija Ewropa 2020. Huwa jkejjel kemm l-ibliet u r-reġjuni fadlilhom biex jilħqu l-miri nazzjonali għall-2020 li ġew proposti fil-programmi nazzjonali ta’ riforma. Kemm fadal biex jintlaħqu l-miri jiddependi mid-differenzi fil-pajjiż, mill-ambizzjoni tal-PNR u minn kemm ikun mistenni li l-bidla ssir malajr. Din l-analiżi ma timplikax li r-reġjuni kollha jistgħu jew għandhom jilħqu l-għanijiet nazzjonali jew tal-UE kollha tagħhom. Fil-każ ta' xi reġjuni, sempliċiment għad fadal ħafna biex tintlaħaq il-mira. Barra minn hekk, fil-każ ta’ xi kwistjonijiet mhux realistiku jew mhux mixtieq li r-reġjuni kollha jilħqu l-istess għan. Pereżempju, il-qasam tar-riċerka u l-iżvilupp (R&D) huwa kkonċentrat ħafna parzjalment minħabba l-benefiċċji li jinkisbu jekk ir-riċerka tkun miġbura f'post wieħed. Madankollu, il-konċentrazzjoni tal-faqar u tal-esklużjoni għandha ħafna effetti negattivi. Fil-qosor, il-programmi tal-politika ta’ koeżjoni għandhom jagħżlu l-prijoritajiet tagħhom fl-investiment billi jqisu l-punt ta' tluq ta' reġjun jew ta' belt fir-rigward tal-miri nazzjonali għall-2020 u jidentifikaw il-konċentrazzjonijiet li għandhom jiġi promossi u dawk li jeħtieġ li jkun hemm ġlieda kontriehom. TKABBIR INTELLIġENTI L-għan tat-tkabbir intelliġenti huwa li tittejjeb l-edukazzjoni, jiġu promossi l-R&D u l-innovazzjoni u jkun hemm moviment lejn soċjetà diġitali. Permezz tal-investimenti fl-edukazzjoni, fit-taħriġ, fir-riċerka u fl-innovazjoni, l-ekonomija tal-UE tista’ ssir iktar produttiva u żżomm jew iżżid is-sehem tagħha fis-suq globali. Dan jista’ jgħin biex jiżidied l-għadd tal-impjiegi u tittejjeb il-kwalità tagħhom. Edukazzjoni u taħriġ Wieħed mill-fatturi prinċipali li jiddeterminaw it-tkabbir reġjonali huwa l-kapital uman[6]. Livelli għolja ta’ kisbiet fl-edukazzjoni jiffavorixxu l-innovazzjoni u jiffaċilitaw it-tixrid u l-assorbiment veloċi ta’ għarfien u tekniki ġodda. Għalhekk, l-iżvilupp reġjonali huwa marbut mill-qrib mal-kapaċità li jinħoloq, jinżamm u jiġi attratt il-kapital uman, li hija marbuta mal-kwalità tal-istituzzjonijiet edukattivi tar-reġjun u l-opportunitajiet ta’ tagħlim tul il-ħajja kollha. L-investiment fl-edukazzjoni u t-taħriġ għandu jkun marbut mill-qrib ma' riformi fil-politika, bħal dawk inklużi fl-istrateġija dwar l-edukazzjoni u t-taħriġ ET 2020. L-iżvilupp tat-talent (imprenditorjali)[7], u l-mezzi ta’ kif dan jiġi attratt, saru għajn prinċipali tat-tkabbir peress li dan jista’ jagħti spinta lill-ambjent innovattiv u jista' jwassal biex fir-reġjun ikun hemm iktar kumpaniji innovattivi li jikkontribwixxu ħafna għat-tkabbir[8]. L-għan tal-Ewropa 2020 huwa li l-perċentwali tal-persuni ta’ età bejn it-30 u l-34 sena li jkollhom livell terzjarju ta’ edukazzjoni jiżdied sa 40% sas-sena 2020. Bħalissa wieħed biss minn kull ħames reġjuni tal-UE laħaq din il-mira. L-Istati Membri stipulaw għalihom infushom għanijiet li jvarjaw minn 26% sa 60%. Ir-reġjuni eliġibbli skont l-objettiv reġjonali għall-kompetittività u l-impjiegi (RCE) għandhom l-aħjar riżultati (wieħed minn kull tlieta), ir-reġjuni fejn qed issir tranżizzjoni[9] għandhom riżultati medji (wieħed minn kull erbgħa), filwaqt li r-reġjuni ta' konverġenza għandhom riżultati baxxi (wieħed minn kull għoxrin). Hemm it-tendenza li s-sehem ta’ persuni li għandhom edukazzjoni terzjarja jkun għola fil-bliet kapitali u fir-reġjuni ta’ mad-dawra, fejn għadd kbir minnhom diġà laħqu l-mira tal-Ewropa 2020. Ħafna reġjuni fil-Portugall, fis-Slovakkja u fil-Ġermanja għadhom lura b'mod sinifikanti milli jilħqu l-mira nazzjonali (ara l-iskeda informattiva 1). Spiss, il-varjazzjoni fil-kapital uman bejn ir-reġjuni fi Stat Membru tkun ikbar minn dik bejn l-Istati Membri. Għaldaqstant, jeħtieġ li l-istrateġiji nazzjonali jiġu kkumplimentati b'politiki reġjonali. Rapport li sar reċentement jissuġġerixxi li jkun iktar effettiv jekk id-deċiżjonijiet dwar l-iżvilupp tal-kapital uman jitħallew dejjem iktar f'idejn ir-reġjuni[10]. L-Ewropa 2020 għandha l-għan li tnaqqas il-perċentwali ta’ dawk li jitilqu l-iskola kmieni sa inqas minn 10%. Din il-perċentwali hija sinifikattivament ogħla f’ħafna mir-reġjuni tan-Nofsinhar tal-Ewropa. B’kuntrast ma’ dan, hija ħafna inqas fil-Polonja, fis-Slovenja, fis-Slovakkja, fl-Awstrija u fir-Repubblika Ċeka. Ir-reġjuni Spanjoli u Portuġiżi u xi reġjuni fil-Greċja, fl-Italja u fil-Bulgarija huma dawk l-iktar distakkati mill-mira nazzjonali. Fir-rigward ta’ din il-mira r-reġjuni ta’ konverġenza jiksbu riżultati aħjar minn reġjuni oħra, billi kważi nofshom jirrispettaw din il-mira meta mqabbel ma' wieħed minn kull erbgħa fil-każ tal-RCE u tar-reġjuni li għaddejjin minn tranżizzjoni (ara l-iskeda informattiva 2). Riċerka u innovazzjoni L-inizjattiva ewlenija Unjoni ta' Innovazzjoni tenfasizza r-rwol tar-riċerka u l-innovazzjoni biex tingħata spinta lill-ħolqien tal-impjieg u u lit-tkabbir ekonomiku. Ir-reġjuni għandhom rwol iktar importanti fil-politika ta’ innovazzjoni għal żewġ raġjunijiet: ir-rikonoxximent tad-dimensjonijiet reġjonali u lokali fl-istrateġiji nazzjonali ta’ innovazzjoni u r-rwol li dejjem qed jiżdied tal-innovazzjoni fl-istrateġiji ta’ żvilupp reġjonali. Hemm it-tendenza li r-riċerka u l-innovazzjoni jkunu kkonċentrati fi ftit reġjuni li rnexxew mil-lat ekonomiku, imma fl-Ewropa kollha teżisti medda kbira ta' possibilitajiet ta' żvilupp. Barra minn hekk, l-oqfsa istituzzjonali għall-politiki ta’ innovazzjoni huma varji ħafna f’termini ta’ kompetenzi tal-gvernijiet reġjonali, il-qbil bejn ir-reġjuni amministrattivi u funzjonali u r-relazzjonijiet intrareġjonali. Xi politiki reġjonali ta’ innovazzjoni jiffukaw biss fuq ix-xjenza u t-teknoloġija, li jeħtieġu ċertu grad jew massa kritika ta’ attivitajiet li ma jeżistux fir-reġjuni kollha. Madankollu, l-innovazzjoni tmur lil hinn mix-xjenza u t-teknoloġija u tinkludi wkoll l-innovazzjoni fl-organizzazzjoni u fil-proċess, il-kreattività u t-tfassil. Strateġija reġjonali ta’ innovazzjoni għandha tinvolvi valutazzjoni stretta tal-punti b'saħħtihom u ta' dawk dgħajfa tar-reġjun u tqabbel ma' reġjuni oħrajn simili. L-istrateġija għandha tkopri d-dimensjonijiet kollha tal-innovazzjoni u tinvolvi l-partijiet prinċipali fir-reġjun biex tidentifika l-għanijiet u t-taħlita xierqa ta’ politiki li għandha tintuża. Il-kapital uman huwa għajn prinċipali tal-innovazzjoni. Il-livell ta’ innovazzjoni teknoloġika u l-veloċità tat-tixrid u l-assorbiment tagħha jvarjaw ħafna fir-reġjuni differenti tal-UE[11]. Ir-reġjuni bl-ogħla kapaċitajiet innovattivi jinsabu fit-Tramuntana tal-Ewropa, tipikament fl-iktar pajjiżi innovattivi. Madankollu, hemm ftit reġjuni li jaqbżu l-livelli nazzjonali tagħhom anki fil-pajjiżi li qed jiżviluppaw, u dan jagħti stampa ġenerali tal-konċentrazzjoni kbira ta' kapaċitajiet teknoloġiċi fi ftit reġjuni madwar l-Ewropa kollha. L-għan tal-Ewropa 2020 huwa investiment ta’ 3% tal-PDG fir-R&D u l-Istati Membri ffissaw miri nazzjonali għall-investimenti fir-R&D. Fl-2009, in-nefqa fuq ir-R&D kienet 2% tal-PDG fis-27 Stat Membru tal-UE. Ir-R&D hija tipikament ikkonċentrata fiż-żoni tal-qalba bħall-ibliet kapitali u r-reġjuni metropolitani. Fl-2008, f’24 minn 159 reġjun RCE, in-nefqa kienet ogħla mill-objettiv tal-Ewropa 2020, imma f’wieħed biss minn 84 reġjun ta’ konverġenza u fl-ebda reġjun ta’ tranżizzjoni. Il-medja tan-nefqa fuq ir-R&D fir-reġjuni ta' konverġenza hija biss 0.9% tal-PDG tagħhom (ara t-tabella numru 1). Il-biċċa l-kbira tar-reġjuni RCE li jmorru lil hinn mill-mira tal-Ewropa 2020 jinsabu fil-pajjiżi tat-Tramuntana (il-Ġermanja, ir-Renju Unit, l-Isvezja u l-Finlandja), fl-Awstrija u fir-reġjuni kapitali bħal Hovedstaden (Kopenħagen) u Ile de France (Pariġi) Fl-2008, kienu biss 16-il reġjun madwar l-Ewropa li laħqu l-miri nazzjonali stipulati biex jintlaħqu sal-2020. Għaldaqstant, jeħtieġ li jsiru sforzi sinifikanti fl-Istati Membri kollha biex jintlaħqu l-miri nazzjonali f’dan ir-rigward (ara l-iskeda informattiva 3). Is-soċjetà diġitali L-Aġenda Diġitali għall-Ewropa[12] tippromwovi l-iżvilupp veloċi ta’ teknoloġiji diġitali u ta’ soċjetà diġitali inklużiva. Id-disponibilità ta’ netwerks ta’ veloċità kbira huwa fattur prinċipali għall-kompetittività, peress li jiddetermina l-kapaċità tar-reġjuni li jikkompetu u li jibbenefikaw minn ekonomija, teknoloġija u suq globali msejsin fuq l-għarfien. Skont it-tabella ta’ valutazzjoni tal-2011 tal-aġenda diġitali, fl-2010 95% tal-poploazzjoni kellhom id-DSL (broadband). Il-kopertura fiż-żoni rurali kienet sinifikattivament baxxa (83%) u hija sfida għal għadd ta' pajjiżi fejn inqas minn 60% tal-popolazzjoni rurali għandhom aċċess għall-broadband (il-Bulgarija, is-Slovakkja, il-Polonja u r-Rumanija). Madankollu, f’dawn l-aħħar snin id-distakk bejn iż-żoni urbani u dawk rurali[13] tnaqqas (pereżempju fir-Rumanija u f'Ċipru). Xorta waħda jeħtieġ li jsiru iktar investimenti biex jintlaħqu l-miri għall-broadband. L-użu tan-netwerks għal servizzi elettroniċi privati u pubbliċi qed jiżdied imma għadu jinvolvi relattivament proporzjon limitat tal-popolazzjoni Ewropea. Fl-2010, 41% biss tal-popolazzjoni interaġixxew onlajn mal-awtoritajiet pubbliċi u 40% biss ordnaw merkanzija jew servizzi onlajn. Il-perċentwali tal-fatturat tal-impriżi li ġie ġġenerat onlajn żdied minn 8.6% fl-2004 għal kważi 14% fl-2010, u dan jikkonferma t-tendenza li jkun hemm tkabbir iktar dinamiku f'dan il-qasam. Madankollu, hemm ostakli ta’ ċerta importanza għas-suq uniku diġitali li għad iridu jiġu indirizzati. Bliet kreattivi: Ċentri ta’ innovazzjoni Il-bliet minn dejjem kienu ċentri ta’ speċjalizzazzjoni u innovazzjoni. Pereżempju, l-għoti ta' privattivi huwa kkonċentrat fi ftit reġjuni metropolitani[14] (ara l-iskeda informattiva numru 4). Minħabba l-konċentrazzjoni għolja ta’ attivitajiet innovattivi fil-bliet, l-użu tal-potenzjal kollu tagħhom huwa wieħed mir-riżorsi ewlenin għat-tisħiħ tal-innovazzjoni reġjonali kemm fir-reġjuni ta’ konverġenza kif ukoll fir-reġjuni RCE. Virtwalment, fl-Istati Membri kollha, il-perċentwali ta' persuni ta' età bejn 25 u 64 sena li għandhom edukazzjoni terzjarja hija ogħla minn f'żoni oħra. Fi 22 Stat Membru, fil-bliet il-perċentwali hija bejn 10 u 25 punti perċentwali (pp) ogħla (ara t-Tabella 1). Hemm it-tendenza li l-kopertura u l-użu tal-internet broadband ikunu ogħla f’żoni urbani[15] milli f’żoni rurali, imma f’pajjiżi li għandhom perċentwali għolja ta’ kopertura broadband dan id-distakk kważi għeb għal kollox. Huwa wkoll mistenni li n-netwerks ultra-veloċi tal-ġenerazzjoni li jmiss jiġu introdotti l-ewwel fil-bliet il-kbar. Il-kapaċità innovattiva tal-ibliet tista’ tintwera wkoll permezz tal-produttività tagħhom. Tlieta minn kull erba’ żoni metropolitani fl-UE għandhom livell ogħla ta’ produttività mir-reġjuni l-oħra ta’ pajjiżhom. Imma iktar produttività m’għandhiex tfisser iktar tkabbir fil-produttività. Bejn l-2000 u l-2008 kien hemm biss tnejn minn kull ħames żoni metropolitani li esperjenzaw tkabbir fil-produttività ogħla minn dik ta’ reġjuni oħrajn f’pajjiżhom. Il-vantaġġ komparattiv ta’ reġjuni metro huwa l-iktar b’saħħtu fl-Istati Membri tal-Ewropa ċentrali u tal-Lvant, fejn iż-żoni metropolitani spiss ikollhom livell ta' produttività ogħla b’50% minn dak tal-kumplament tal-pajjiż. Madankollu, dan spiss japplika biss għar-reġjun tal-kapitali, filwaqt li l-produttività ta' ċentri sekondarji[16] ta’ tkabbir tibqa’ iktar lura mir-reġjun tal-kapitali iktar milli tibqa’ lura fi Stati Membri iktar żviluppati. TKABBIR SOSTENIBBLI L-għan ta’ tkabbir sostenibbli jimmira biex titjieb l-effiċjenza tar-riżorsi[17] u biex tingħata għajnuna lill-UE biex timxi 'l quddiem f'dinja b'livelli baxxi ta' karbonju, filwaqt li tiġi evitata d-degradazzjoni ambjentali u t-telf tal-biodiversità kif ukoll biex ikun hemm ekonomija iktar kompetittiva. Huwa jippromwovi iktar effiċjenza fl-użu tal-ilma u l-użu tal-iskart bħala riżorsa. Jindirizza l-ġlieda kontra l-bidla fil-klima u jsaħħaħ il-kapaċità tat-territorji tagħna li jirkupraw mir-riskji klimatiċi. Dan jinkludi t-tnaqqis ta’ emmissjonijiet ta’ gassijiet b’effett ta’ serra, il-promozzjoni ta’ enerġiji li jiġġeddu u sistemi iktar effiċjenti għall-provvista tal-enerġija. Ewropa li tuża r-riżorsi b'mod effiċjenti L-istrateġija Ewropa 2020 għandha l-għan li tnaqqas l-emmissjonijiet ta’ gassijiet bl-effett ta’ serra b’mill-inqas 20% (u 30% fil-kundizzjonijiet tajbin) meta mqabbla mal-1990, u li żżid kemm l-effiċjenza tal-enerġija kif ukoll il-konsum tal-enerġija li tiġġedded b’20%. Skont id-‘Deċiżjoni dwar il-Kondiviżjoni tal-Isforzi’[18], l-Istati Membri adottaw kombinazzjoni ta’ objettivi għat-tnaqqis tal-emmissjonijiet u limiti fiż-żieda fl-emmissjonijiet (ara l-iskeda informattiva numru 5). Uħud diġà laħqu l-għan tagħhom u jeħtiġilhom biss li jżommu dan il-livell iktar baxx ta' emmissjonijiet. Il-Greċja, pereżempju, impenjat ruħha li tnaqqas l-emmissjonijiet b’4% meta mqabbla mal-livelli tal-2005, filwaqt li fl-2009 diġà kienet naqqsithom bi kważi 7%. Oħrajn impenjaw ruħhom li jillimitaw iż-żieda fl-emmissjonijiet u fil-fatt naqqsuhom, bħas-Slovakkja li qablet li tillimita ż-żieda sa 13% imma fil-fatt naqqset l-emmissjonijiet b'12%. Min-naħa l-oħra, xi Stati Membri se jkollhom inaqqsu b'mod sinifikanti l-emmissjonijiet tagħhom ta' gassijiet b'effett ta' serra. Pereżempju, id-Danimarka u l-Lussemburgu għad iridu jnaqqsu l-emmissjonijiet tagħhom b’iktar minn 10% biex jilħqu l-għan tagħhom. Is-sitwazzjoni hija simili fil-każ tal-konsum tal-eneriġija li tiġġedded (ara l-iskeda informattiva numru 6). Il-perċentwali ta’ enerġija li tiġġedded, f’termini ta’ konsum gross finali ta’ enerġija, tvarja minn 44% fl-Isvezja għal 0.2% f’Malta. L-Istati Membri kollha, minbarra l-Latvja u s-Slovenja, żiedu l-konsum tal-enerġija li tiġġedded, speċjaliment permezz ta’ żidiet kbar fl-Awstrija, fl-Estonja u fir-Rumanija. Xi Stati Membri qegħdin viċin tal-għan li stipulaw skont il-Pakkett dwar il-Klima u l-Enerġija. Pereżempju, jeħtieġ li l-Isvezja żżid il-perċentwali tal-enerġija li tiġġedded b’4.6 pp oħra biex tilħaq l-għan ta’ 49% sas-sena 2020. Għal uħud, id-distakk mill-għan huwa ħafna ikbar u se jkun jeħtieġ li jsiru iktar sforzi biex dan l-għan jintlaħaq fil-ħin. Pereżempju, ir-Renju Unit u l-Irlanda jridu jżidu l-perċentwali ta’ enerġija li tiġġedded bi 13 u 12-il pp sas-sena 2020. It-tkabbir sostenibbli għandu dimensjoni reġjonali importanti. Il-karatteristiċi reġjonali jiddeterminaw b’mod dirett kemm ir-reġjuni tal-UE jistgħu jipproduċu enerġija li tiġġedded. Pereżempju, il-produzzjoni ta’ enerġija mix-xemx u mir-riħ hija dipendenti ħafna mil-lokalità. Hemm it-tendenza li r-reġjuni ta' max-xtut ikollhom potenzjal kbir għall-ġenerazzjoni ta’ enerġija mir-riħ, filwaqt li r-reġjuni tan-Nofsinhar li jgawdu minn għadd ikbar ta' jiem xemxin għandhom iktar potenzjal biex jiġġeneraw l-enerija mix-xemx. Biex l-enerġija li tiġġedded tiġi trasferita minn reġjuni b'potenzjal għoli għal reġjuni b'domanda għolja se jkun jeħtieġ li jiġu żviluppati netwerks enerġetiċi aħjar u iktar intelliġenti. Ir-reġjuni jistgħu jnaqqsu l-emmissjonijiet ta’ gassijiet b’effett ta’ serra billi jippromwovu mezzi ta’ trasport pubbliku li jirrispettaw iktar l-ambjent u jieħdu passi biex ikun hemm mezzi ta’ trasport iktar sostenibbli. L-inizjattivi biex jiġi promoss trasport li jirrispetta iktar l-ambjent u li jkun iktar effiċjenti għandhom jiġu adattati għall-kuntest lokali, billi jiffukaw fuq l-infrastruttura fir-reġjuni fejn għad hemm nuqqas tagħha filwaqt li jimmiraw biex il-mezzi ta’ trasport sostenibbli jsiru iktar attraenti u biex ikun hemm ġestjoni tad-domanda f'reġjuni oħrajn. Ir-reġjuni jistgħu jkollhom rwol prominenti fit-trawwim tal-effiċjenza fl-użu tal-enerġija. Dan huwa partikolarment minnu fil-każ tal-bini, fejn l-azzjonijiet għandhom jiġu adattati għall-kuntest u l-klima lokali. X’aktarx li l-azzjonijiet ikunu differenti fiż-żoni urbani u rurali jew bejn il-binjiet antiki u dawk iktar reċenti. Madankollu, l-għan jibqa l-istess: it-titjib tal-prestazzjoni enerġetika b’konformità mal-leġiżlazzjoni tal-UE. Bliet sostenibbli Il-bliet qegħdin fuq quddiem fil-qasam tal-ġlieda kontra l-bidla fil-klima, mhux biss għax fihom jgħixu perċentwali kbira tal-popolazzjoni u perċentwali ikbar ta’ attivitajiet ekonomiċi, imma għax huwa iktar effiċjenti li wieħed jgħix u jaħdem fil-bliet. In-nies li jgħixu fil-bliet jivvjaġġaw inqas biex jaslu x-xogħol u hemm ċans ikbar li jimxu, jirkbu r-rota jew jużaw it-trasport pubbliku. Pereżempju, fl-UE hemm ċans tripplu li l-familji li jgħixu f’żoni urbani jużaw biss it-trasport pubbliku, jimxu jew jirkbu r-rota għall-ħtiġijiet tagħhom kollha marbuta mat-trasport (ara t-Tabella 2). Hemm it-tendenza li jgħixu f'appartamenti jew djar żgħar li jeħtieġu inqas enerġija biex jissaħħnu u jitkessħu. Barra minn hekk, is-sistemi distrettwali tat-tisħin huma iktar effiċjenti f’żoni residenzjali urbani sfiqa. Fl-UE, id-domanda aħħarija għall-enerġija għal kull persuna kienet 40% ogħla f'żoni rurali milli kienet f'żoni urbani[19]. Il-parti l-kbira ta’ dik id-differenza hija minħabba li l-bliet huma iktar effiċjenti[20]. Mil-lenti tal-effiċjenza fl-enerġija, għandhom jiġu promossi l-politiki li jtejbu l-interess tal-persuni biex jgħixu u jaħdmu f’post urban. Peress li fil-bliet ikun hemm perċentwali għolja ta’ emmissjonijiet CO2, għandha tittejjeb iktar l-effiċjenża fl-użu tar-riżorsi fil-bliet. Għalhekk huwa essenzjali li l-bliet ikunu parti integrali tas-soluzzjoni fil-ġlieda kontra l-bidla fil-klima. Il-politiki għandu jkollhom l-għan li jnaqqsu l-konġestjoni, jippromwovu t-trasport mingħajr magni u li jtejbu l-prestazzjoni tal-binjiet f’termini enerġetiċi[21]. Dan għandu jtejjeb ukoll il-kwalità tal-arja, li fil-bliet hija iktar baxxa, u jżid is-saħħa tal-persuni li jgħixu fil-bliet. Madankollu, għandha tingħata attenzjoni biex dawn il-miżuri ma jwasslux biex iż-żona urbana tespandi bla kontroll billi x-xogħlijiet u r-residenti jmorru fil-periferija tal-belt. Il-Konvenzjoni tas-Sindki timpenja lill-bliet biex inaqqsu l-emmissjonijiet tagħhom ta' gassijiet b'effett ta' serra b'iktar minn 20% sal-2020 u ġiet iffirmata minn iktar minn 2500 sindku fl-Ewropa li jirrappreżentaw iktar minn 125 miljun abitant. L-Inizjattiva għal Bliet u Komunitajiet Intelliġenti, li fost oħrajn tissejjes fuq din il-Konvenzjoni, se tiżviluppa metodu iktar komprensiv biex jiġu ffaċċjati l-isfidi urbani fir-rigward tal-enerġija, it-trasport u l-ICT. TKABBIR INKLUżIV L-istrateġija Ewropa 2020 tiffoka ħafna fuq il-ħolqien ta’ impjiegi, fuq il-kapaċitajiet u fuq ir-riforma tas-suq tax-xogħol u timmira b’mod espliċitu lejn it-tnaqqis tal-faqar u l-esklużjoni. Għandha l-għan li żżid ir-rati ta' impjieg u l-kwalità tal-impjiegi, speċjalment għan-nisa, għaż-żgħażagħ u għall-ħaddiema li huma ikbar fl-età. Trid ukoll tintegra aħjar il-migranti fil-popolazzjoni li taħdem. Barra minn hekk, se tgħin lill-persuni biex jantiċipaw u jimmaniġġjaw il-bidla billi jsir investiment fil-kapaċitajiet u t-taħriġ u jiġu mmodernizzati s-swieq tax-xogħol u sistemi tas-sussidji pubbliċi. L-impjiegi L-istrateġija Ewropa 2020 għandha l-għan li sal-2020 iżżid ir-rata tal-impjieg sa 75% fil-każ tal-popolazzjoni ta’ età bejn 20 u 64 sena. L-Istati Membri stipulaw objettivi nazzjonali li jvarjaw bejn 62.9% f’Malta sa 80% fid-Danimarka u l-Isvezja. Mhux mistenni li r-reġjuni kollha jilħu l-objettivi ta’ impjieg tal-UE jew dawk nazzjonali, peress li kollha jiffaċċjaw punti ta’ tluq differenti ħafna. Fl-2010 ir-rata ta’ impjieg fir-reġjuni ta’ konverġenza kienet biss 63% wara li din naqset miħabba l-kriżi ekonomika. Fl-2010, l-għan tal-UE ta’ 75% intlaħaq biss minn żewġ reġjuni ta’ konverġenza. Kieku l-objettiv kien li l-għan tal-2020 jintlaħaq fir-reġjuni kollha ta' konverġenza, kienu jridu jsibu xogħol 11-il miljun ruħ[22]. Ir-reġjuni ta’ tranżizzjoni wkoll għandhom rata ta’ impjieg baxxa ta’ 64% u jkunu jeħtieġu 3 miljun impjieg biex jintlaħaq l-għan tal-UE f’dawn ir-reġjuni kollha. Ir-reġjuni RCE għandhom rata ta' impjieg konsiderevolment ogħla ta’ 72%, imma dan għax 60% tal-popolazzjoni li għandha l-età li taħdem fl-UE tgħix f’dawn ir-reġjuni, għalhekk xorta jkunu jeħtieġu 9.4 miljun impjieg biex jintlaħaq dan il-għan f’kull wieħed minn dawn ir-reġjuni[23]. Fir-reġjuni fin-Nofsinhar ta’ Spanja u fin-Nofsinhar tal-Italja u f’xi reġjuni fir-Rumanija u l-Ungerija r-rati ta’ impjieg huma inqas minn 60% (ara l-iskeda informattiva numru 7). Ħafna reġjuni fil-Ġermanja, fir-Renju Unit, fl-Olanda, fid-Danimarka, fl-Isvezja u fl-Awstrija diġà laħqu 75%. Biex jiġi żgurat li l-UE tilħaq il-livell ta’ 75% sal-2020, irid isir progress b'mod speċjali fil-pajjiżi u fir-reġjuni fejn bħalissa r-rati ta' impjieg huma iktar baxxi, iżda jkun meħtieġ ukoll il-kontribut ta’ pajjiżi u reġjuni li diġà qegħdin qrib jew qabżu l-livell ta’ 75%. Il-kriżi li seħħet riċentement wasslet ukoll għal żieda mgħaġġla fir-rati ta’ qgħad (ara l-iskeda informattiva numru 8). Fit-tliet Stati Baltiċi u f’seba’ reġjuni Spanjoli r-rati ta’ qgħad żdiedu b'bejn 10 u 18-il pp. Il-qgħad żdied l-inqas fir-reġjuni RCE (1.8 pp). Ir-reġjuni ta’ konverġenza esperjenzaw żieda iktar sostanzjali (2.8 pp). Madankollu, l-ogħla żieda seħħet fir-reġjuni ta’ tranżizzjoni (6.4 pp). Minkejja ż-żidiet ġenerali, il-qgħad naqas fi 52 reġjun, l-iktar fil-Ġermanja imma wkoll f'xi reġjuni tal-Polonja, ta' Franza, tal-Finlandja u tal-Awstrija. Il-faqar u l-esklużjoni L-istrateġija Ewropa 2020 għandha l-għan li tnaqqas l-għadd ta’ persuni li qegħdin fir-riskju tal-faqar jew tal-esklużjoni b’20 miljun sal-2020, jiġifieri tnaqqis minn 23% għal 19% tal-popolazzjoni tal-UE. Il-perċentwali ta' popolazzjoni li qiegħda fir-riskju tal-faqar jew l-esklużjoni hija iktar minn 50% fi tliet reġjuni fil-Bulgarija u hija 49% fi Sqallija (ara l-iskeda informattiva numru 9). L-iktar rati baxxi jinsabu f’Ǻland, Trento, Navarra u Praha fejn huma 10% jew inqas. Ir-rata tar-riskju tal-faqar jew l-eskużjoni hija magħmula minn tliet indikaturi: (1) dħul iktar baxx mil-limitu nazzjonali ta' dħul li taħtu jitqies li hemm stat ta’ faqar, wara l-kontributi tas-sigurtà soċjali (2) tiċħid materjali serju u (3) għajxien f'familja fejn huma ftit dawk li jaħdmu (ara l-iskeda informattiva numru 9 għal definizzjoni sħiħa). L-ewwel indikatur huwa livell ta' faqar relattiv minħabba li jkejjel il-perċentwali ta’ persuni bi dħul iktar baxx minn 60% tad-dħul medju nazzjonali. Bħala riżultat, persuna meqjusa fir-riskju tal-faqar fir-Renju Unit, probabbilment fil-Bulgarija ma tkunx meqjusa fqira jekk ikollha l-istess dħul. It-tieni indikatur ikejjel il-faqar b’mod assolut peress li jkejjel l-aċċess għal disa' prodotti essenzjali bl-istess mod fl-Istati Membri kollha. Dan l-indikatur huwa kkorelatat mill-qrib mal-livell tal-iżvilupp ta’ pajjiż. Fl-2009, dan kien ivarja minn 32% fir-Rumanija sa 1% fil-Lussemburgu. L-aħħar indikatur ikejjel l-esklużjoni mis-suq tax-xogħol. Dan l-indikatur mhux ikkorelatat mal-PDG għal kull persuna jew mar-rati ta’ impjieg. Fl-2009, l-Irlanda u r-Renju Unit kellhom l-ogħla livell, filwaqt li l-iktar livelli baxxi kienu fl-Estonja u f’Ċipru. Ir-rata tar-riskju ta’ faqar għandha aspett reġjonali qawwi li ma jistax jiġi spjegat permezz ta' karatteristiċi personali bħall-edukazzjoni, l-istat ta' impjieg, it-tip ta' residenza jew l-età. L-istimi tal-faqar reġjonali msejsa fuq dawn l-aspetti jissottovalutaw b'mod konsiderevoli l-varjetà tal-faqar reġjonali. Fi kliem ieħor, ir-rata tar-riskju ta’ faqar ma tiddependix biss fuq l-edukazzjoni tal-individwu jew ix-xogħol tiegħu, imma anki fuq fejn jgħix (‘l-effett tal-lokalità’). Sfortunatament, ir-rata tar-riskju ta’ faqar jew tal-esklużjoni mhix disponibbli fil-livell reġjonali NUTS 2 jew 1 f’għadd kbir ta’ Stati Membri kbar. Peress li l-politika ta’ koeżjoni għandha l-għan li tagħti kontribut sostanzjali biex tnaqqas il-faqar u l-esklużjoni, speċjalment fir-reġjuni l-inqas żviluppati, huwa kruċjali li jkun hemm punt ta’ riferiment reġjonali biex jiġi mmonitorjat u evalwat l-impatt tagħha. L-istimi jindikaw li r-reġjuni ta’ konverġenza u ta’ tranżizzjoni għandhom riżultati agħar mir-reġjuni RCE fir-rigward tal-faqar u l-esklużjoni u fi tnejn mit-tliet aspetti tagħhom (ara t-Tabella 1). Bliet inklużivi: il-paradoss urban L-aspett urban tat-tkabbir inklużiv huwa relatat b’mod invers mal-livell ta’ żvilupp ekonomiku: l-Istati Membri l-iktar żviluppati għandhom it-tendenza li jkollhom bliet inqas inklużivi. Fi Stati Membri iktar żviluppati, iż-żoni urbani spiss jiffaċċjaw perċentwali sostanzjalment ogħla ta’ persuni li jgħixu f’familji fejn ħadd ma jaħdem (ara t-Tabella 3). Barra minn hekk, ir-rati ta’ qgħad huma ogħla u r-rati ta’ impjieg huma iktar baxxi f’żoni urbani fi Stati Membri iktar żviluppati. Fir-Renju Unit, fil-Portugall, fi Franza, fl-Awstrija u fil-Belġju, ir-rati ta’ qgħad urbani huma bejn tlieta u ħames punti perċentwali ogħla[24]. Żewġ Rapporti dwar l-Istat tal-Bliet Ewropej[25] enfasizzaw li l-proporzjon kbir ta' persuni maqtugħa mis-suq tax-xogħol f’żoni fejn hemm l-ikbar konċentrazzjoni fiżika ta’ opportunitajiet ta’ xogħol (il-bliet), huwa paradoss urban. Hemm tendenza li jkun hemm ċaħda materjali qawwija u rata ta’ riskju ta’ faqar[26] (ara t-Tabelli 4 u 5) ogħla f’żoni urbani f’ħafna mill-Istati Membri l-iktar żviluppati, minkejja li d-dħul mejdu ikun ogħla f’dawn iż-żoni urbani. Fil-Belġju, fl-Awstrija u fir-Renju Unit, iċ-ċaħda materjali hija bejn tlieta u ħames punti perċentwali ogħla f'żoni urbani milli hija fil-kumplament tal-pajjiż. Mir-riċerka[27] deher li fil-bliet hemm differenzi kbar fid-dħul (differenzi li dejjem qed jikbru). Madankollu, il-ħajja f'żona urbana ta’ Stat Membru inqas żviluppat fiha iktar vantaġġi mill-ħajja f’żona rurali jew f’villaġġ żgħir. Hemm it-tendenza li fiż-żoni urbani f’dawn l-Istati Membri ikun hemm rati ogħla ta’ impjieg u proporzjoni iżgħar ta’ familji bla xogħol, ta’ persuni mċaħħda materjalment u ta’ persuni li qegħdin fir-riskju tal-faqar. Barra minn hekk, id-dħul medju huwa ħafna ogħla. Pereżempju, fil-Latvja, fil-Bulgarija, fil-Polonja u fir-Rumanija d-dħul medju fiż-żoni urbani huwa bejn 40% u 70% ogħla mill-kumplament tal-pajjiż. Dan jenfasizza li hemm konċentrazzjoni ta’ faqar fiż-żoni rurali, li spiss tkun aggravata minn aċċess mhux adegwat għas-servizzi[28]. KONKLUżJONI Dan ir-rapport enfasizza l-aspetti reġjonali u urbani tal-istrateġija Ewropa 2020. Huwa juri li jeħtieġ li jsiru sforzi sinifikanti u investimenti fir-reġjuni kollha tal-Ewropa sabiex jinkisbu l-għanijiet ta' tkabbir intelliġenti, sostenibbli u inklużiv. Jispjega li dawk il-ħtiġijiet huma differenti għal kull reġjun u belt u li l-politiki għandhom iqisu dawn il-ħtiġijiet. Fid-dawl tar-rwol prinċipali tal-politika ta’ koeżjoni fl-Ewropa 2020, jeħtieġ li tingħata attenzjoni partikolari lir-reġjuni ta’ konverġenza, imma jeħtieġ ukoll li jsir titjib fir-reġjuni ta' tranżizzjoni u fir-reġjuni RCE. Ir-reġjuni ta’ konverġenza għandhom riżultati baxxi f'dak li għandu x'jaqsam mat-tkabbir, b'livelli baxxi ta' R&D, proporzjoni baxx ta' persuni b'edukazzjoni għolja u produttività baxxa. Ħafna minnhom għandhom ukoll livelli baxxi ta’ impjiegi u livelli għoljin ta’ qgħad. Ir-riskju tal-faqar u l-esklużjoni huwa ogħla wkoll fir-reġjuni ta’ konverġenza. Minkejja li f’dawn l-aspetti r-reġjuni ta’ tranżizzjoni u r-reġjuni RCE għandhom riżultati aħjar, jeħtieġ li jtejbu l-prestazzjoni tagħhom sabiex jilħqu l-għanijiet tal-Ewropa 2020. Il-kriżi naqqset l-impjegar fir-reġjuni RCE u wriet li hemm nuqqas ta’ kompetittività f’xi wħud minnhom. Il-qgħad żdied f’iktar minn 100 reġjun RCE u 36 minnhom għandhom rata ta' qgħad ogħla mill-medja tal-UE. L-isfida tat-tkabbir sostenibbli tinsab fir-reġjuni kollha. Jeħtieġ li l-effiċjenza fl-użu tal-enerġija ta’ binjiet eżistenti u ġodda tiżdied kullimkien. Iż-żieda fl-enerġija li tiġġedded teħtieġ li jsir iktar investiment f’lokalitajiet effiċjenti u fin-netwerk li jgħaqqad il-provvista mad-domanda. Il-bliet għandu jkollhom rwol attiv meta jitfasslu l-istrateġiji għat-tkabbir reġjonali. Il-bliet għandhom pożizzjoni unika fil-promozzjoni tal-innovazzjoni billi joffru lill-impriżi ta' kull daqs l-ambjenti dinamiċi li jeħtieġu biex jirnexxu. Huma qegħdin fuq quddiem nett fil-ġlieda kontra l-bidla fil-klima, billi joħolqu mudelli ġodda ta’ żvilupp urban b’iktar effiċjenza fl-użu tar-riżorsi. Fl-aħħar, iżda żgur mhux għax l-inqas importanti, il-bliet għandhom sehem sproporzjonat ta' problemi soċjali u ta’ faqar. Peress li l-istrateġija Ewropa 2020 għandha l-għan li żżid l-impjiegi u tnaqqas il-faqar u l-esklużjoni, jeħtieġ li l-bliet jindirizzaw il-faqar urban u n-nuqqas ta’ konnessjoni mas-suq tax-xogħol, speċjalment fl-UE-15. Dan ir-rapport jipprovdi materjal importanti waqt it-tħejjija tal-programmi futuri ta’ politka ta’ koeżjoni għas-snin 2014-2020. Bażikament huwa jistipula s-sitwazzjoni attwali li għandha tiġi indirizzata fir-rigward tal-għanijiet tal-UE2020 u d-distakk li hemm mill-għanijiet nazzjonali. Il-programm futur dwar il-politika ta’ koeżjoni għandu jispjega fid-dettall il-mod ta’ kif se ssir kontribuzzjoni konkreta fil-proċess ta’ rkupru. Il-progammi ta’ investiment kif se jikkontribwixxu biex jibdlu dawn l-indikaturi? Hemm xi stadji jew indikaturi intermedji li jistgħu jirreġistraw progess pożittiv? Il-programmi ta' politika ta' koeżjoni joffru opportunità biex jitfasslu strateġiji b'mod integrat - iffukati fuq il-ħtiġijiet speċifiċi ta' kull territorju – u li jirriflettu l-kompromessi u s-sinerġiji bejn it-tipi differenti ta’ investimenti. Tabella 1: L-indikaturi skont it-tip ta’ reġjun [pic] [1] Aġenda għal Riforma fil-Politika ta’ Koeżjoni, F. Barca, 2009. http://ec.europa.eu/regional_policy/policy/future/barca_en.htm u Il-bilanċ bejn il-metodi settorjali u integrati u l-involviment ta’ livelli sottonazzjonali fl-Istati Membri tal-UE. http://ec.europa.eu/regional_policy/information/studies/index_en.cfm#2 [2] Il-Ħames rapport dwar il-progress tal-koeżjoni ekonomika, soċjali u territorjali, 2011. http://ec.europa.eu/regional_policy/sources/docoffic/official/reports/cohesion5/index_mt.cfm [3] SEC(2011) 590 http://ec.europa.eu/regional_policy/consultation/5cr/pdf/5cr_result_sec2011590.pdf [4] Ara COM(2011)615 http://ec.europa.eu/regional_policy/what/future/proposals_2014_2020_en.cfm#1 [5] Ara: Strateġija għal żvilupp intelliġenti, sostenibbli u inklużiv, COM (2010) 2020. http://ec.europa.eu/europe2020/documents/related-document-type/index_mt.htm [6] Ara Regional Outlook, Paris, OECD, 2011. [7] Ara s-Sitt Rapport ta' Progress: Ir-reġjuni kreattivi u innovattivi. COM(2009) 295. [8] Dan huwa l-indikatur ta’ innovazzjoni l-ġdid ta’ Europa 2020 [9] Reġjuni fil-fażi ta' introduzzjoni u tneħħija gradwali ('phasing in' u 'phasing out') huma miġbura flimkien bħala reġjuni ta’ Tranżizzjoni minħabba li t-tnejn li huma jirċievu appoġġ tranżizzjonali. [10] Human Capital Leading Indicators (l-indikaturi prinċipali tal-kapital uman). Policy Brief, Vol. V, No. 1, P. Ederer et al. il-Kunsill ta’ Lisbona, Brussell, 2011. http://www.lisboncouncil.net/publication/publication/64-leadingindicators.html [11] Ara The regional impact of technological change in 2020 by Wintjes and Hollanders 2010. http://ec.europa.eu/regional_policy/information/studies/index_en.cfm#1 [12] http://ec.europa.eu/information_society/digital-agenda/index_mt.htm [13] Fl-UE, 47% tal-popolazzjoni tgħix f’żoni urbani jew fil-bliet, 25% fil-villaġġi u fil-periferija u 28% fiż-żoni rurali, skont il-grad tal-klassifikazzjoni tal-urbaniżmu. [14] Ir-reġjuni metro huma wieħed jew iktar reġjuni NUTS 3 li jirrappreżentaw grupp ta’ iktar minn 250 000 abitant. Għal iktar dettalji ara Reġjonal Focus 01/2011. L. Dijkstra u H. Poelman, 2011.http://ec.europa.eu/regional_policy/information/focus/index_en.cfm [15] Ara l-Annwarju Reġjonali tal-Eurostat tal-2011, kapitolu 16. [16] Ara r-rapport interim tal-EPSON dwar iċ-Ċentri Sekondarji ta’ Tkabbir [17] Ara l-Pjan direzzjonali għal Ewropa li tuża r-riżorsi b’mod effiċjenti COM(2011)571 [18] Fil-Pakkett dwar il-Klima u l-Enerġija, l-objettiv tat-tnaqqis globali ta’ emmissjonijiet se jintlaħaq permezz ta’ (1) is-Sistema tal-UE għan-negozjar ta’ emmissjonijiet (ETS) u (2) id-‘Deċiżjoni dwar il-Kondiviżjoni tal-Isforzi’. Din id-deċiżjoni tal-aħħar tistabbilixxi, għall-perjodu 2013-2020, l-objettivi mandatorji nazzjonali ta’ emmissjonijiet ta’ gassijiet b’effett ta’ serra, bl-2005 bħala s-sena bażi, minn setturi li mhumiex inklużi fl-ETS – bħat-trasport, il-bini, l-agrikoltura u l-iskart. L-azzjonijiet fil-qasam tal-Politika ta’ Koeżjoni jista’ jkollhom rwol fit-tnaqqis tal-gassijiet b’effett ta’ serra f’dawn is-setturi, imma m’għandhomx jissussidjaw it-tnaqqis fl-emmissjonijiet li huwa diġà kopert mill-ETS. [19] World Energy Outlook 2008, IEA, Pariġi, 2008 [20] Il-kumplament tad-differenza tista’ tkun dovuta għal perċentwali ogħla ta’ manifattura li tuża ħafna enerġija stabbilita fiż-żoni rurali. [21] The green metropolis (Il-metropoli li tirrispetta l-ambjent), D. Owen. Riverhead, 2009. u Triumph of the City, E. Glaeser. The Penguin Press, 2011. [22] Dan juri l-għadd ta’ xogħlijiet meħtieġa biex ir-reġjuni kollha ta’ konverġenza jkollhom rata ta’ impieg ta’ 75% jew ogħla. Huma meħtieġa 23 miljun impjieg biex jintlaħaq livell ta’ 75% fir-reġjuni kollha tal-UE. L-għadd meħtieġ biex dan l-għan jintlaħaq fuq il-livell tal-UE huwa iktar baxx (17.6 miljuni) peress li r-reġjuni li għandhom rata ta’ impjieg ta’ iktar minn 75% jistgħu jikkompensaw għar-reġjuni b'rati iktar baxxi. [23] Stimi imsejsa fuq l-għadd attwali ta’ impjiegi u fuq it-tbassir tal-popolazzjoni reġjonali tal-Eurostat. [24] Il-Il-L-Awditjar Urban juri li dawn ir-rati ogħla ta' qgħad mhumiex imqassma b'mod uniformi fil-bliet kollha, imma jaffettwaw xi bliet u xi żoni residenzjali iktar minn oħrajn. [25] Rapport dwar l-Istat tal-Bliet. Il-Kummissjoni, 2007 u 2010.http://ec.europa.eu/regional_policy/activity/urban/audit/index_mt.cfm. [26] Dan huwa ta’ importanza partikolari peress li r-rata ta’ riskju ta’ faqar ma tqisx l-għoli tal-ħajja li huwa ogħla fiż-żoni urbani, allura probabbilment ir-rata tar-riskju ta' faqar fil-bliet qed tiġi sottovalutata [27] Ara pereżempju l-istudju FOCI tal-EPSON. http://www.espon.eu/main/Menu_Projects/Menu_AppliedResearch/foci.html [28] Ara wkoll Poverty and social exclusion in rural areas , Kummissjoni Ewropea, 2008. http://ec.europa.eu/social/BlobServlet?docId=2087&langId=en